
Η αλληλεγγύη θέλει γέφυρες & οι γέφυρες πυλώνες. Αθρόα συμμετοχή στη συνάντηση της Ε.Κ.Φ. «ΠΥΛΩΝΕΣ ΑΛΛΗΛΕΓΓΥΗΣ» στη Ναύπακτο
 

Ο κήπος της «Αλκυόνης» στη Ναύπακτο αποδείχτηκε αρκετά μεγάλος για να χωρέσει την πολυάριθμη εκπροσώπηση των φορέων που ήλθαν την Κυριακή 22/6 να παρακολουθήσουν μια απλή συνεδρίαση της Συντονιστικής Επιτροπής της Ε.Κ.Φ. «ΠΥΛΩΝΕΣ ΑΛΛΗΛΕΓΓΥΗΣ».

Ήταν αυτή μία πρώτη νίκη της έμπρακτης αλληλεγγύης, αφού τόσοι πολλοί ανταποκρίθηκαν στο κάλεσμα να δώσουν με την παρουσία τους έναν ισχυρό συμβολισμό συμπαράστασης σε έναν φορέα-μέλος που δίνει αγώνα επιβίωσης μιας βασικής δομής του. 
Στην περίπτωση του Συλλόγου ΑμεΑ Ναυπακτίας & Δωρίδας «Αλκυόνη» και ιδιαίτερα της «Στέγης» του αναφέρθηκε, με καθαρό λεπτομερή λόγο και έκδηλη συγκίνηση, η Πρόεδρος του Συλλόγου, κ. Βασιλική Παναγοπούλου, που καλωσόρισε τους φίλους που κινητοποιήθηκαν για την περίσταση.
Η Κοινο_Τοπία και οι Πολίτες Εν Δράσει που εκπροσωπήθηκαν σε αυτή τη συνάντηση από τον Ανδρέα Σπηλιώτη συμμετέχουν στην Ένωση Κοινωνικών Φορέων «Πυλώνες Αλληλεγγύης» από την ίδρυση της το 2010 όπου με πρωτοβουλία της ΓΕΦΥΡΑ Α.Ε. και επικεφαλής τον τ. Πρόεδρο της Δημοκρατίας κ. Κωστή Στεφανόπουλο 50 φορείς της Αχαΐας και της Αιτωλοακαρνανίας, δραστηριοποιούνται συντονισμένα για την εξασφάλιση πόρων και άλλων υλικών και άυλων βοηθειών υπέρ των αδυνάτων της κοινωνίας.

Η προσέλευση φορέων που ζήτησαν να γίνουν μέλη της Ένωσης, αποτέλεσε μία ακόμη σαφή ένδειξη της συνειδητής συσπείρωσης για την αντιμετώπιση της κρίσιμης κατάστασης. Για το λόγο αυτό έγινε ομόφωνα δεκτή η εισδοχή τους.

Με αυτή τη λογική συμπληρώθηκε και η ίδια η Συντονιστική Επιτροπή, που αύξησε τα μέλη της από 9 σε 11, με την προσθήκη ενός επιπλέον μέλους για την Αιτωλοακαρνανία και την Αχαΐα, που αριθμούσαν μέχρι τώρα από τέσσερα. Το ενδέκατο μέλος, είναι ο Γενικός Συντονιστής Γιάννης Φρέρης, του οποίου η θητεία ανανεώθηκε από τα μέλη των «Πυλώνων».

Σύμφωνα με το πρόγραμμα της συνάντησης, κατανεμήθηκαν με γνώμονα την προτεραιοποίηση αναγκών -και πάλι με ομοφωνία- τα μερίσματα που προβλέπονται υπέρ των μελών, στη βάση των νέων συμβολαίων «ΓΕΦΥΡΑ e-pass» που υπογράφονται κάθε μήνα.

Κατά τη διάρκεια της συνεδρίασης έγινε εκτενής αναφορά στην απόδοση των προγραμμάτων που παγίως αποδίδουν πόρους υπέρ της Ένωσης, όπως το «ΕΙΚΟΝΑ ΣΟΥ ΕΙΜΑΙ ΚΟΙΝΩΝΙΑ», το οποίο συσχετίζει την παραχώρηση της εμπορικής εικόνας της Γέφυρας Ρίου – Αντιρρίου προς τρίτους για διαφημιστικούς λόγους, με οικονομικό ή υλικό αντιστάθμισμα για τα μέλη της.

Στη συνεργασία ΓΕΦΥΡΑ Α.Ε. – INTERAMERICAN αναφέρθηκαν με λόγους ευγνωμοσύνης παριστάμενα μέλη που έχουν επωφεληθεί από τη μεταφορά πασχόντων με τα ασθενοφόρα της μεγάλης και αξιόπιστης ασφαλιστικής εταιρείας-συμμάχου της κοινωνικής πλατφόρμας των «Πυλώνων».

Κατά τη συνάντηση παρουσιάστηκε για πρώτη φορά το επίσημο « pin » των «Πυλώνων Αλληλεγγύης» που θα διατεθεί στους φορείς – μέλη για να πωληθεί από εκείνους υπέρ της ενίσχυσής τους.

Ειδική μνεία έγινε στην υποστήριξη από τη ΓΕΦΥΡΑ Α.Ε. της ενίσχυσης των «εργαλείων» επικοινωνίας των μελών, μέσω του δικτύου συνεργατών της εταιρείας, οι οποίοι ειδικεύονται στον τομέα αυτό.

Με συγκινησιακή φόρτιση, ο ανάπηρος πρωταθλητής σκοποβολής Τάσος Αργύρης (και νέο μέλος της Συντονιστικής Επιτροπής) αφιέρωσε τα μετάλλιά του στους «Πυλώνες Αλληλεγγύης».

Τέλος, δηλώθηκε από τον Γενικό Συντονιστή η απόφαση της παραχωρησιούχου της Ζεύξης να αναλάβει το κόστος εκδηλώσεων που θα γίνουν στο πλαίσιο της δεκαετηρίδας του έργου, με κριτήριο αυτές να αποδώσουν ζωτικό όφελος στους «Πυλώνες», αλλά και να αναδείξουν το ενωτικό πνεύμα που είναι η θεμελιώδης αρχή κάθε ειλικρινούς επιδίωξης της αλληλεγγύης.

